Katrínu Jakobsdóttur forsætisráðherra finnst ekki hægt að dæma Kristján Þór Júlíusson sjávarútvegs - og landbúnaðarráðherra út frá einhverju sem eingöngu tengist ásýnd því það hafi í sjálfu sér verið vitað fyrirfram að ráðherrann hefði þessi tengsl við Samherja . Þetta kom fram í viðtali í Silfrinu á RÚV í dag en þar var Katrín spurð hvort hún væri sátt við að Kristján Þór sæti áfram í ráðuneyti sjávarútvegsmála þar sem einstakar ákvarðanir – þegar kemur til að mynda að kvótamálum – snertu augljóslega beint og óbeint Samherja , stærsta fyrirtæki landsins á þessu sviði , og hvort það væri eðlilegt . Katrín sagði jafnframt í þessu samhengi að ekkert hefði komið fram sem benti til þess að sjávarútvegsráðherra hefði haft vitneskju um þessa starfsemi Samherja . Varðandi traust og ásýnd stjórnmálanna í þessu tilfelli þá teldi hún að það þyrfti líka að horfa á staðreyndir máls og hvað væri sanngjarnt . Auglýsing Hún vék í máli sínu að því umhverfi sem fyrirtæki vinna í hér á landi . „ Við verðum auðvitað að horfa í eigin barm hvað varðar hvernig kerfið okkar – og þá er ég að tala um umhverfi íslenskra fyrirtækja – er byggt upp þegar kemur að stjórnvöldum og því eftirliti sem þau hafa með því sem þessi fyrirtæki eru að gera . “ Hún sagði að það væri henni mikið kappsmál að það yrðu gerðar breytingar , til að mynda á stjórnarskrá á þessu kjörtímabili hvað varðar sameign þjóðarinnar á auðlindum og hvernig Íslendingar umgangist þær . Einnig fyndist henni mikilvægt að auka upplýsingaskyldu og gagnsæi í íslenskum fyrirtækjarekstri . „ Við getum rætt pólitísku hliðina á þessu Samherjamáli en staðreyndir málsins eru þær að þarna er fyrirtæki sem virðist hafa brotið lög og það er óásættanlegt , hvort sem er hér heima eða erlendis , “ sagði Katrín . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .